CELEX: 32014D0464
Language: el
Date: 2014-07-15 00:00:00
Title: Εκτελεστική απόφαση της Επιτροπής, της 15ης Ιουλίου 2014, για τον καθορισμό των προτεραιοτήτων της Ένωσης για την πολιτική επιβολής και ελέγχου στο πλαίσιο του Ευρωπαϊκού Ταμείου Θάλασσας και Αλιείας

16.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 209/59
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 15ης Ιουλίου 2014
   για τον καθορισμό των προτεραιοτήτων της Ένωσης για την πολιτική επιβολής και ελέγχου στο πλαίσιο του Ευρωπαϊκού Ταμείου Θάλασσας και Αλιείας
   
      (2014/464/ΕΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου (1), και ιδίως το άρθρο 17 παράγραφος 3,
   Κατόπιν διαβουλεύσεως με την επιτροπή του Ευρωπαϊκού Ταμείου Θάλασσας και Αλιείας,
   Εκτιμώντας τα ακόλουθα:
   
               (1)
            
            
               Η Ένωση πρέπει να καθορίσει τις προτεραιότητες όσον αφορά την πολιτική επιβολής και ελέγχου προκειμένου να δοθεί η δυνατότητα στα κράτη μέλη να εκπονήσουν τα επιχειρησιακά προγράμματα σχετικά με τα μέτρα που χρηματοδοτούνται βάσει του κανονισμού (ΕΕ) αριθ. 508/2014.
            
         
               (2)
            
            
               Η Ένωση θα πρέπει να δώσει προτεραιότητα στις πιο αποτελεσματικές δράσεις για να βελτιώσει την αποτελεσματικότητα των δραστηριοτήτων ελέγχου, λαμβάνοντας υπόψη τις επιδόσεις των κρατών μελών όσον αφορά την εφαρμογή του κανονισμού (ΕΚ) αριθ. 1005/2008 του Συμβουλίου (2) και του κανονισμού (ΕΚ) αριθ. 1224/2009 του Συμβουλίου (3).
            
         
               (3)
            
            
               Οι προτεραιότητες της Ένωσης όσον αφορά την πολιτική επιβολής και ελέγχου θα πρέπει να περιλαμβάνουν:
               
                           —
                        
                        
                           εφαρμογή σχεδίων δράσης που καταρτίζονται σύμφωνα με το άρθρο 102 παράγραφος 4 του κανονισμού (ΕΚ) αριθ. 1224/2009 για την εξάλειψη των αδυναμιών που εντοπίζονται στο σύστημα ελέγχου ενός κράτους μέλους·
                        
                     
                           —
                        
                        
                           εφαρμογή ειδικών μέτρων για την εκπλήρωση ορισμένων εκ των προτέρων αιρεσιμοτήτων που καθορίζονται στο παράρτημα IV του κανονισμού (ΕΕ) αριθ. 508/2014, όπως προβλέπεται στο άρθρο 19 παράγραφος 2 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (4). Δυνάμει του άρθρου 19 παράγραφος 2 του κανονισμού 1303/2013, σε περίπτωση μη εκπλήρωσης των εφαρμοστέων εκ των προτέρων αιρεσιμοτήτων, το πρόγραμμα περιλαμβάνει περιγραφή των μέτρων που πρέπει να ληφθούν, συμπεριλαμβανομένων των μέτρων που πρέπει να χρηματοδοτηθούν.
                        
                     
                           —
                        
                        
                           εφαρμογή συστημάτων επικύρωσης δεδομένων, όπως προβλέπεται στο άρθρο 109 του κανονισμού (ΕΚ) αριθ. 1224/2009, και ιδίως σχεδίων που αποσκοπούν στη διαλειτουργικότητα των αντίστοιχων συστημάτων των κρατών μελών, δεδομένου ότι ένα πλήρες και αξιόπιστο σύστημα υποβολής εκθέσεων για τα αλιεύματα και τις αλιευτικές προσπάθειες αποτελεί τον ακρογωνιαίο λίθο στη διαχείριση των αλιευτικών πόρων της Ένωσης·
                        
                     
                           —
                        
                        
                           επιβολή και έλεγχο της υποχρέωσης να εκφορτώνονται όλα τα αλιεύματα όπως προβλέπεται στο άρθρο 15 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (5). Αυτή η νέα υποχρέωση είναι μια πολύ σημαντική προσθήκη στη νέα κοινή αλιευτική πολιτική που συμβάλλει στην κατά τρόπο βιώσιμο εκμετάλλευση των αλιευτικών αποθεμάτων. Η εκπλήρωση αυτής της νέας υποχρέωσης θα οδηγήσει σε προσαρμογές των συστημάτων ελέγχου των κρατών μελών που συνεπάγονται νέες δαπάνες·
                        
                     
                           —
                        
                        
                           επιβολή και έλεγχο του συστήματος πιστοποίησης αλιευμάτων για τις εισαγωγές και εξαγωγές αλιευτικών προϊόντων, όπως προβλέπεται στο κεφάλαιο III του κανονισμού (ΕΚ) αριθ. 1005/2008. Η εφαρμογή του συστήματος πιστοποίησης αλιευμάτων αποτελεί τον ακρογωνιαίο λίθο της καταπολέμησης της ΠΛΑ αλιείας·
                        
                     
                           —
                        
                        
                           αποτελεσματικές δράσεις που αποσκοπούν στην επιβολή των περιορισμών της αλιευτικής ικανότητας του στόλου. Προκειμένου να διασφαλιστεί η ισορροπία μεταξύ των αλιευτικών δυνατοτήτων και της αλιευτικής ικανότητας, τα κράτη μέλη πρέπει να εξασφαλίσουν την τήρηση των περιορισμών της ικανότητας και θα πρέπει να εφαρμόζουν σχέδια που αποσκοπούν στην πιστοποίηση, την επαλήθευση και τη μέτρηση της ισχύος κινητήρα που απαιτούν χρηματοδότηση·
                        
                     
                           —
                        
                        
                           εφαρμογή των ειδικών προγραμμάτων ελέγχου και επιθεώρησης ή συντονισμός των ελέγχων που αφορούν ένα είδος αλιείας ή μια περιοχή που δεν καλύπτεται από SCIP, δυνάμει του άρθρου 95 παράγραφος 4 του κανονισμού (ΕΚ) αριθ. 1224/2009 και του άρθρου 15 του κανονισμού (ΕΚ) αριθ. 768/2005 του Συμβουλίου (6). Αυτά τα είδη δράσεων συμβάλλουν στη διαμόρφωση νοοτροπίας συμμόρφωσης, στην ενίσχυση της συνεργασίας μεταξύ των κρατών μελών και στη δημιουργία συνέργειας των διαφόρων μέσων ελέγχου·
                        
                     
                           —
                        
                        
                           επιβολή και έλεγχος των απαιτήσεων ιχνηλασιμότητας, όπως προβλέπεται στο άρθρο 58 του κανονισμού (ΕΚ) αριθ. 1224/2009 και στο άρθρο 67 παράγραφος 6 του εκτελεστικού κανονισμού (ΕΕ) αριθ. 404/2011 της Επιτροπής (7). Το άρθρο 58 του κανονισμού (ΕΚ) αριθ. 1224/2009 απαιτεί όλες οι παρτίδες προϊόντων αλιείας και υδατοκαλλιέργειας να είναι ανιχνεύσιμες σε όλες τις φάσεις παραγωγής, κατεργασίας και διανομής, από την αλίευση ή την καλλιέργειά τους έως τη λιανική πώληση. Το άρθρο 67 παράγραφος 6 του εκτελεστικού κανονισμού (ΕΕ) αριθ. 404/2011 προβλέπει ότι όλες οι επιχειρήσεις πρέπει να αναγράφουν στη συσκευασία των προϊόντων αλιείας και υδατοκαλλιέργειας τις πληροφορίες που ορίζονται στο άρθρο 58 παράγραφος 5 του κανονισμού (ΕΚ) αριθ. 1224/2009 με τη χρήση κώδικα, ραβδοκώδικα ηλεκτρονικής μικροπλακέτας ή παρόμοιας διάταξης ή συστήματος σήμανσης· η απαίτηση αυτή ισχύει από την 1η Ιανουαρίου 2013 για τα αλιευτικά προϊόντα που υπάγονται σε πολυετές σχέδιο, και από την 1η Ιανουαρίου 2015 για άλλα προϊόντα αλιείας και υδατοκαλλιέργειας. Η επιβολή και ο έλεγχος των απαιτήσεων ιχνηλασιμότητας θα πρέπει να καταστούν προτεραιότητα της Ένωσης. Η εφαρμογή του συστήματος ιχνηλασιμότητας αποτελεί τον ακρογωνιαίο λίθο της πολιτικής ελέγχου των αλιευμάτων προκειμένου να διασφαλιστεί η διαφάνεια της καταγωγής των αλιευτικών προϊόντων.
                        
                     
         
               (4)
            
            
               Οι προτεραιότητες της Ένωσης θα πρέπει να καθορίζονται κατά τρόπο που να συνάδει με τα πλεονεκτήματα και τις αδυναμίες της πολιτικής επιβολής και ελέγχου σε κάθε κράτος μέλος. Εάν ένα κράτος μέλος έχει ήδη καθορίσει ορισμένες προτεραιότητες, θα πρέπει κανονικά να καθορίσει και τις υπόλοιπες.
            
         
               (5)
            
            
               Δυνάμει του άρθρου 20 παράγραφος 2 του κανονισμού (ΕΕ) αριθ. 508/2014, οι προτεραιότητες της Ένωσης όσον αφορά την πολιτική επιβολής και ελέγχου δύνανται να τροποποιούνται ανά δύο έτη με εκτελεστικές πράξεις προκειμένου να προσαρμόζονται στις εξελισσόμενες ανάγκες ελέγχου.
            
         
               (6)
            
            
               Για να διασφαλιστεί η ταχεία εφαρμογή των μέτρων που προβλέπονται στην παρούσα απόφαση, η παρούσα απόφαση θα πρέπει να αρχίσει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι προτεραιότητες της Ένωσης όσον αφορά την πολιτική επιβολής και ελέγχου, όπως ορίζεται στο άρθρο 17 παράγραφος 3 του κανονισμού (ΕΕ) αριθ. 508/2014, είναι οι ακόλουθες:
   
               α)
            
            
               εφαρμογή σχεδίων δράσης που εγκρίνονται σύμφωνα με το άρθρο 102 παράγραφος 4 του κανονισμού (ΕΚ) αριθ. 1224/2009 για την εξάλειψη των αδυναμιών που εντοπίζονται στο σύστημα ελέγχου ενός κράτους μέλους·
            
         
               β)
            
            
               εφαρμογή μέτρων που καθορίζονται δυνάμει του άρθρου 19 παράγραφος 2 του κανονισμού (ΕΕ) αριθ. 1303/2013 προκειμένου να διασφαλιστεί η διαθεσιμότητα διοικητικής ικανότητας ώστε να υπάρξει συμμόρφωση με την εφαρμογή του συστήματος ελέγχου, επιθεώρησης και επιβολής, όπως προβλέπεται στο παράρτημα IV του κανονισμού (ΕΕ) αριθ. 508/2014·
            
         
               γ)
            
            
               εφαρμογή συστημάτων επικύρωσης δεδομένων, όπως αναφέρεται στο άρθρο 109 του κανονισμού (ΕΚ) αριθ. 1224/2009 και ιδίως εφαρμογή σχεδίων που χρησιμοποιούν κοινά πρότυπα ιδιοχαρακτηριστικά ή που ενισχύουν τη διαλειτουργικότητα των συστημάτων των κρατών μελών·
            
         
               δ)
            
            
               επιβολή και έλεγχος της υποχρέωσης να εκφορτώνονται όλα τα αλιεύματα όπως προβλέπεται στο άρθρο 15 του κανονισμού (ΕΕ) αριθ. 1380/2013, περιλαμβανομένων προσαρμογών στα συστήματα ελέγχου των κρατών μελών σε σχέση με την εκπλήρωση αυτής της υποχρέωσης·
            
         
               ε)
            
            
               επιβολή και έλεγχος του συστήματος πιστοποίησης αλιευμάτων, όπως προβλέπεται στο κεφάλαιο III του κανονισμού (ΕΚ) αριθ. 1005/2008· και
            
         
               στ)
            
            
               εφαρμογή σχεδίων που αποσκοπούν στην πιστοποίηση, την επαλήθευση και τη μέτρηση της ισχύος κινητήρα·
            
         
               ζ)
            
            
               εφαρμογή των ειδικών προγραμμάτων ελέγχου και επιθεώρησης που έχουν θεσπιστεί σύμφωνα με το άρθρο 94 παράγραφος 4 του κανονισμού (ΕΚ) αριθ. 1224/2009·
            
         
               η)
            
            
               συντονισμός των ελέγχων σύμφωνα με το άρθρο 15 του κανονισμού (ΕΚ) αριθ. 768/2005·
            
         
               θ)
            
            
               επιβολή και έλεγχος των απαιτήσεων ιχνηλασιμότητας, περιλαμβανομένων των συστημάτων σήμανσης για να εξασφαλίζονται αξιόπιστες πληροφορίες για τους καταναλωτές, όπως προβλέπεται στο άρθρο 58 του κανονισμού (ΕΚ) αριθ. 1224/2009 και στο άρθρο 67 παράγραφος 6 του εκτελεστικού κανονισμού (ΕΕ) αριθ. 404/2011.
            
         Άρθρο 2
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
   
      Βρυξέλλες, 15 Ιουλίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 149 της 20.5.2014, σ. 1.
   
      (2)  Κανονισμός (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (ΕΕ L 286 της 29.10.2008, σ. 1).
   
      (3)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).
   
      (4)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).
   
      (5)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών (ΕΚ) αριθ. 1954/2003 και (ΕΚ) αριθ. 1224/2009 του Συμβουλίου και την κατάργηση των κανονισμών (ΕΚ) αριθ. 2371/2002 και (ΕΚ) αριθ. 639/2004 του Συμβουλίου και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
   
      (6)  Κανονισμός (ΕΚ) αριθ. 768/2005 του Συμβουλίου, της 26ης Απριλίου 2005, για την ίδρυση Κοινοτικής Υπηρεσίας Ελέγχου της Αλιείας και για την τροποποίηση του κανονισμού (ΕΚ) αριθ. 2847/93 για τη θέσπιση συστήματος ελέγχου που εφαρμόζεται στην κοινή αλιευτική πολιτική (ΕΕ L 128 της 21.5.2005, σ. 1).
   
      (7)  Εκτελεστικός κανονισμός (ΕΕ) αριθ. 404/2011 της Επιτροπής, της 8ης Απριλίου 2011, για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής (ΕΕ L 112 της 30.4.2011, σ. 1).